
Ana Maria Balaș, studentă în anul al III-lea la secția Japoneză-Engleză a Facultății de Limbi și Literaturi Străine a Universității din București, a obținut din nou un rezultat remarcabil la Campionatul Mondial de Ashihara Karate desfășurat în perioada 3-5 noiembrie 2023, în Matsuyama, Japonia.

În cadrul acestei competiții, aflată la cea de-a opta ediții, sportiva a obținut titlul de campioană mondială la senioare (categoria Female +55 kg) la kumite, o ramură a karate-ului ce presupune lupta directă între doi competitori. 

Sportiva a urcat pe prima treaptă a podiumului, reușind, astfel, să învingă alte 12 participante din diferite țări, precum Danemarca, Japonia, România, Suedia și Uzbekistan.

„Această competiție a fost un vis devenit realitate. Faptul că s-a desfășurat pentru prima dată un Campionat Mondial în Japonia, de la înființarea stilului, a fost un vis pentru toți sportivii. M-am antrenat intens în ultimul an, împreună cu antrenorii și echipa mea, iar acest trofeu a încununat toate eforturile noastre. Am atins pe departe apogeul carierei mele, din punct de vedere al dificultății meciurilor, al adversarelor, al numărului de concurente și al nivelului competiției.
În finalele probei Kumite Senior, din întreg lotul, am ajuns doar doi români, printre care mă enumăr și eu”, a subliniat Ana Maria Balaș.

După adjudecarea celui mai recent titlu, Ana Maria Balaș este dublă campioană mondială, tânăra fiind medaliată cu aur la Campionatul Mondial de Ashihara Karate, desfășurat la Sala Polivalentă din București în anul 2021.

Pasiunea pentru stilul de karate japonez s-a completat cu fascinația pentru limba și cultura japoneză, iar odată cu alegerea specializării de Japoneză din cadrul Facultății de Limbi și Literaturi Străine, Ana Maria a avut ocazia să aprofundeze discipline care o atrăgeau, dar și să înțeleagă și să integreze filosofia japoneză în viața de zi cu zi. Studiul limbii și culturii japoneze a însemnat o încununare a pasiunii ei, dar și o provocare care s-a dovedit a fi de un real succes.

„Pasiunea pentru acest sport provine încă de la vârsta de 6 ani. M-am îndrăgostit la prima vedere de acest sport și nu m-am oprit până în prezent din practică și perfecționare. Stilul Ashihara Karate este unul specific japonez, de aceea am ales Facultatea de Limbi și Literaturi Străine a Universității din București. Am dorit să aprofundez cunoștințele despre acest stil, aceasta țară și limba, de care sunt iremediabil îndrăgostită. În plus, am avut ocazia sa trăiesc în Japonia timp de două săptămâni și a fost cea mai frumoasa experiență din viața mea. O experiență care și-a pavat amprenta asupra sufletului si spiritului meu de luptătoare, deschizându-mi noi nivele de cunoaștere și noi provocări de urmărit”, a povestit campioana.


Delegația României în Japonia, un succes total 

De altfel, succesul a fost unul absolut. Delegația României s-a dovedit a fi o adevărată forță în competiție, cucerind locul I în clasamentul general, cu un total de 129 de puncte. Pe locul II s-a aflat Japonia, cu 91 de puncte, și pe locul 3, echipa Danemarcei cu un total de 24 de puncte.

Delegația României a formată din 77 de sportivi, dintre care Ana Maria Balaș, 6 antrenori și 8 arbitri. 

Au fost câștigate de către delegația României 64 de medalii dintre care 24 de medalii de aur, 17 medalii de argint și 23 de medalii de bronz. 

Matsuyama i-a inspirat pe membrii delegației române, aceasta fiind localitatea în care a luat naștere Ashihara Karate datorită lui Kancho Hideyuki Ashihara, iar fiul său, Kancho Hidenori Ashihara, este cel care a preluat conducerea și continuă tradiția, ducând mai departe acest stil eclectic care oferă o viziune aparte asupra ideii de full-contact.
Mai multe informații despre cea de-a opta ediții a Campionatului Mondial de Ashihara Karate și rezultatele echipei României pot fi consultate pe Federația Română de Arte Marțiale - FRAM. 



